Tom Behnke (KF), 2008-04-10:
Så kribler det i fingrene for at gøre et eller andet for at få lov at køre bare lidt stærkere.
Sådan tror jeg det rykker i enhver ung mand, der har fået en knallert.
Når man først har vænnet sig til at køre 30 km/t., så vil man gerne køre hurtigere.
Jeg tror egentlig, at det er sådan helt naturligt, at man længes efter at få lidt luft under vingerne og piske af sted.
Det er farligt at køre stærkere, end køretøjerne er indrettet til, og som de lovligt må.
Der er en god grund til, at vi har lavet nogle hastighedsbegrænsninger.
Der er en god grund til, at de forskellige køretøjer er godkendt til de hastigheder, de nu engang er.
For det er farligt at køre stærkere, end man må, og det er farligt at køre meget stærkt, når man ikke har rutinen og erfaringen.
Det er derfor, vi har forskellige aldersgrænser for, hvornår man må køre 30 km/t., og hvornår man må køre stærkere, nemlig når man bliver 18 år og så kan komme op på nogle andre køretøjer.
Derudover er det også et faktum, at disse unge, der pisker rundt, jo er nogle små fartdjævle, som skaber usikkerhed og utryghed på stier og i boligområder, og det kan vi jo selvfølgelig heller ikke have, det duer ikke.
I dag er det jo sådan, at det faktisk er meget nemt at lave en konstruktiv ændring af en knallert, meget nemmere, end det var i gamle dage.
Det er der formentlig ikke nogen forhandlere der gør, men der går jo rygter om, at det kan gøres så nemt.
Og ved at det er blevet så meget nemmere, bliver det også nødvendigt at skærpe tonen yderligere over for de her unge, sådan at vi sørger for, at de holder sig på den rigtige side af loven, undlader at lave konstruktive ændringer af deres knallerter og dermed undlader at køre stærkere, end de må, og stærkere, end de kan.
Når jeg siger stærkere, end de kan, så er det, fordi vi desværre har set et stigende antal, som kører på knallert, der kommer til skade og bliver dræbt i trafikken, og det duer selvfølgelig ikke.
Hidtil har det jo været sådan, at politiet har skullet skille knallerterne ad og kunnet bevise, at der er foretaget konstruktive ændringer, for at man kan gå ind og bødesanktionere, og for at man så også i tredjegangstilfælde kan gå hen og konfiskere.
Vi er helt enige med regeringen i, at det er unødig bøvlet.
Altså, kan en knallert køre væsentlig stærkere, og det bliver konstateret ved en hastighedsmåling f.eks. på et rullefelt, må det i sig selv være belæg nok for at sige, at der er foretaget en konstruktiv ændring, for
ellers kan de her knallerter jo ikke køre væsentlig stærkere end det, de er beregnet til, og det, de er typegodkendt til.
Derudover er vi meget tilfredse med, at man skærper yderligere også i forhold til, hvornår der kan ske konfiskation, nemlig sådan at allerede anden gang, man ikke kan finde ud af at holde fingrene fra sin egen knallert og begynder at rode i motoren for at lave konstruktive ændringer, ja, så kan der ske en konfiskation.
Vi opfordrer til, at det så rent faktisk også sker, således at vi sender det klare og tydelige signal: Hold fingrene fra knallertens konstruktive dele.
Benyt den som det køretøj, den er, og hav så tålmodighed, indtil du bliver 18 år.
Til den tid får man jo så mulighed for at få et kørekort, og så kan man få lov til at køre stærkere.
Men indtil da: Hold den nede i fart.